સ્થાપિત વીજક્ષમતા ક્ષેત્રે ગુજરાત દેશભરમાં બીજા સ્થાને છે. વર્ષ ૧૯૬૦-૬૧માં રાજ્યની સ્થાપિત વીજ ક્ષમતા ૩૧૫ મે.વો. હતી જે માર્ચ-૨૦૧૭ના અંતે ૨૬૧૫૪ મે.વો. થઈ છે. જેમાં ૧૯૧૨૬ મે.વો. પરંપરાગત અને ૬૫૨૮ મે.વો. વીજળી બિનપરંપરાગત સ્રોતમાંથી મેળવાય છે. બિનપરંપરાગત સ્રોતમાંથી વીજળી પ્રાપ્ત કરવાના ક્ષેત્રે પણ ગુજરાતે સમગ્ર દેશને રાહ ચીંધ્યો છે. ઉત્તર ગુજરાતના ચારણકા ખાતે વિશાળ સોલાર પાર્ક સ્થાપીને ગુજરાતે નવો જ અભિગમ અપનાવ્યો હતો. આજે ગુજરાતમાં ૧૧૫૯ મે.વો. સૌર ઊર્જા અને ૫૩૧૮ મે.વો. પવન ઊર્જાનું ઉત્પાદન કરવામાં આવે છે. રાજ્યમાં માર્ચ-૨૦૧૭ની સ્થિતિએ ૬૬ કે.વી.થી ૪૦૦ કે.વી.ની વિવિધ ક્ષમતામાં ૫૮૪૯૬.૮૪ કિ.મી.ના વીજરેષાઓ અને ૧૭૭૦ સબસ્ટેશનો આવેલાં છે, જે ગુજરાત રાજ્યના લાંબો દરિયાકિનારો, વિશાળ રણવિસ્તાર અને અતિભયજનક ભૂકંપગ્રસ્ત વિસ્તારને સાંકળી દરેક ખૂણાને આવરે છે. રાજ્ય સરકારે રાજ્યની વિદ્યુત ઉત્પાદનક્ષમતામાં વર્ષ ૨૦૨૦ સુધીમાં ૨૫૪૦ મેગાવોટ ક્ષમતા વધારવાનો નિર્ણય કર્યો છે. વર્ષ ૨૦૧૫-૧૬ દરમિયાન રાજ્યમાં વ્યક્તિગત વીજવપરાશ ૧૯૭૬ યુનિટ સુધી પહોંચી શક્યો છે જે ૧૦૭૫ યુનિટની રાષ્ટ્રીય સરેરાશના બમણા જેટલી છે. રાજ્યમાં માર્ચ-૨૦૧૬ સુધીમાં ૧૩૬ કરોડ વીજગ્રાહકોને વીજળી પૂરી પાડવામાં આવે છે એટલું જ નહીં છેલ્લાં ચાર વર્ષથી રાજ્ય સરકારે દૃઢ સંકલ્પ પણ કર્યો છે કે દર વર્ષે એક લાખ ખેડૂતોને વીજળીનાં જોડાણ આપવા અને છેલ્લાં ચાર વર્ષથી નિયમિત રીતે ગુજરાત સરકાર પ્રતિ વર્ષ સરેરાશ એક લાખ ખેડૂતોને વીજજોડાણ પૂરાં પાડી રહી છે. સમગ્ર દેશમાં કૃષિક્ષેત્રે વીજદરોમાં સૌથી વધુ સબસિડી ચૂકવતું એકમાત્ર રાજ્ય ગુજરાત છે. ગુજરાત જ એક માત્ર એવું રાજ્ય છે, જ્યાં કિસાનોને ઇલેક્ટ્રિસિટી ડ્યુટીમાં સંપૂર્ણ માફી છે. ગુજરાતમાં કિસાનોને વીજબિલમાં રાહત પેટે રાજ્ય સરકાર વાર્ષિક સરેરાશ ા. ૫૦૦૦ કરોડની સબસિડી ચૂકવે છે. ગુજરાત સરકારે કિસાનોને પૂરતા દબાણથી વિના વિક્ષેપે વીજપુરવઠો મળી રહે તે માટે કિસાનરહિત ઊર્જાશક્તિ યોજના-ખુશીને અમલમાં મૂકી છે એટલું જ નહીં ઝૂંપડપટ્ટી યોજના અંતર્ગત બીપીએલ પરિવારોને વીજજોડાણો અને કુટીર જ્યોતિ યોજના અંતર્ગત વનબંધુઓ અને બીપીએલ પરિવારોને વિનામૂલ્યે વીજજોડાણો આપવા પણ જોગવાઈ કરી છે.